बेखबर सहरमा सिन्थेटिक ट्र्याकको रौनक
एथ्लेटिक्सका खेलाडीहरू राजधानीबाहिर पहिलोपल्ट सिन्थेटिक ट्र्याकमा दौडदै छन् । यो अवसर उनीहरूले आठौं राष्ट्रिय खेलकुदमा पाउन लागेका हुन् । तुलसीपुरस्थित बेलझुन्डी रंगशालामा बनेको ट्र्याक सिन्थेटिकको हो ।
दाङ — एथ्लेटिक्सका खेलाडीहरू राजधानीबाहिर पहिलोपल्ट सिन्थेटिक ट्र्याकमा दौडदै छन् । यो अवसर उनीहरूले आठौं राष्ट्रिय खेलकुदमा पाउन लागेका हुन् । तुलसीपुरस्थित बेलझुन्डी रंगशालामा बनेको ट्र्याक सिन्थेटिकको हो ।काठमाडौंको दशरथ रंगशालापछि देशकै पहिलो सिन्थेटिक ट्र्याक भएकाले आठौं राष्ट्रियमा भाग लिन आएका कति खेलाडीका लागि यो नौलो हुनेछ । दशरथ रंगशाला पनि विगत केही वर्षदेखि पुनर्निर्माणका क्रममा रहेकाले त्यहाँको ट्र्याक अनुभव नपाएका खेलाडी यहाँ दौडै छन् ।आठौं राष्ट्रिय खेलकुदअन्तर्गत एथ्लेटिक्सको प्रतिस्पर्धा बिहीबार सुरु हुँदै छ । सात प्रदेश, तीन विभागीय टिम (आर्मी, पुलिस र एपीएफ) का गरी झन्डै तीन सय खेलाडी प्रतिस्पर्धी रहने छन् । त्यसमा एनआरएनका १–२ खेलाडी थपिन सक्नेछ । पहिलो दिन महिला र पुरुषको १०० मिटर दौड, १० हजार मिटर दौड, ४ गुणा १०० मिटर रिले र सटपुटमा प्रतिस्पर्धा हुनेछ ।ट्र्याक अन्तर्राष्ट्रिय स्तरको बने पनि त्यसले मान्यता भने पाएको छैन । बन्दाबन्दै खेलाउनुपर्ने स्थितिमा ट्र्याक छ । अन्तर्राष्ट्रिय स्तरको हुनका लािग अन्तर्राष्ट्रिय एथ्लेटिक्स महासंघ (आईएएएफ) ले मान्यता दिनुपर्ने हुन्छ । तर स्पर्धा हुने अघिल्लो दिनसम्म तयारीका कामहरू जारी छन् । फिल्डका केही संरचना अझै बनिसकेका छैनन् । लङजम्प, ट्रिपलजम्पका लागि बन्दै छ भने हाइजम्प हुने स्थान अझै बनिसकेको छैन । अहिले भनिएको स्थानमा हाइजम्पका लागि २० मिटर दायरा अपुग छ । दर्शकदीर्घामा एकातर्फ बनेको तीन लेनको सानो प्यारापिटको काम पनि जारी नै छ ।मध्यपश्चिम क्षेत्रीय खेलकुद विकास समितिका उपनिर्देशक तथा एथ्लेटिक्सका मुख्य प्रशिक्षक चन्द्र गुरुङ तालिकाअनुसार खेल्ने दिनसम्म सबै संरचना तयार हुने बताउँछन् । बुधबार बिहान मैदानमा भेटिँदा उनीसहित एथ्लेटिक्स टोली ट्र्याकको लेनमा चुना लगाउन र सटपुटका लागि नापजाँचमा व्यस्त देखिन्थे । उनले भने, ‘हामी अहिले पहिलो दिनको इभेन्टका लागि केन्द्रित छौं । चार दिनसम्म चल्ने भएकाले त्यति बेलासम्म सबै अपडेट गरिसक्छौं ।’आठौं राष्ट्रिय खेलकुदको नारा छ ‘आठौं खेलकुद हाम्रो प्रदेशमा, पसिना र पौरख हाम्रो देशमा ।’ नाराअनुसार नै प्रदेश ५ का विभिन्न स्थानमा आठौं राष्ट्रियका खेलहरू छरिएर आयोजना हुँदै छन् । ३५ खेल बाँके, बर्दिया, दाङ, कपिलवस्तु र रुपन्देहीका विभिन्न स्थानमा हुनेछ । ती स्थानमा पनि संरचना नभएकाले स्क्वास र गल्फ भने राजधानीमै आयोजना भएको छ ।तोकिएका खेलस्थलहरू सम्पन्न भई नसकेका कारण खेलतालिका फेरबदल भइरहेको छ । एथ्लेटिक्सकै म्याराथनका लागि रुट तय भइसकेको छैन । तुलसीपुरमै ६ गतेदेखि हुने तालिका रहेको कराँते हलले पूर्णता पाएको छैन । बन्दै छ । बुधबार ट्रसको काम हुँदै छ । म्याट बिछ्याउने र अरु काम बाँकी नै छ । खेलाडीले आफ्नो भेन्युमा आएर तयारी गर्नुपर्ने वातावरण पाउने छैनन् । आएर सिधै प्रतिस्पर्धामा भिड्नुपर्नेछ ।घोराहीमा टेबलटेनिस आफ्नो खेल सकेर फर्किसकेको अवस्था छ । बुधबारै बास्केटबलको महिला र पुरुष दुवैको खेल सकिएको छ । घोराही कभर्डहलमा ब्याडमिन्टन जारी छ भने लहमीमा बुधबार महिला क्रिकेट सुरु भएको छ ।खेलहरू एउटै जिल्लाको पनि फरक स्थानमा हुँदा एकले अर्को खेलका खेलाडीलाई भेट्ने अवस्था कम छ । त्यसले गर्दा खेलाडीहरू आफ्नो खेलको च्याम्पियनसिप खेल्ने आएको महसुस गर्न बाध्य भइरहेका छन् । बृहत् राष्ट्रिय खेलकुदको अवधारणाबाट टाढिँदै छन् । राष्ट्रिय खेलकुदको यहाँ कुनै माहोल छैन । न त खेलाडीले दर्शक पाएका छन्, न सहरमा राष्ट्रिय खेलकुदको चर्चा छ । सहर बेखर छ । एउटै तुल ब्यानर देख्न सकिन्न । जो खेलकुदमा छन्, उनलाई मात्र यसको चटारो भएजस्तो देखिन्छ ।पूर्व खेलाडी तथा पत्रकार लक्ष्मण बस्नेत भन्छन्, ‘राष्ट्रिय खेलकुदजस्तो प्रतियोगिता हुँदा यस्तो अवस्था आउनुहुन्नथ्यो । माहोल नै अर्कै हुनुपर्थ्यो । सबै यसमा संलग्न हुनपर्थ्यो । तर कसैको कसैसँग समन्वय छैन । पहिलो त खेल गराउँछ गराउँदैन भन्ने नै तय थिएन । तय पनि अन्तिम समय भयो । त्यसले गर्दा स्थानीयस्तरमा समन्वय देखिएन ।राष्ट्रिय खेलकुद परिषदको कार्यक्रम हो भनेर कति पन्छिए ।’ सरकारले करोडौं खर्च गरेर आफ्नै ठाउँका लागि पूर्वाधार बनाइदिएको छ, त्यसमा बेखबर हुनु राम्रो नभएको होइन तर माहोल त्यस्तो बनिदिएको उनको बुझाइ छ । उनी नगरपालिका, उद्योग वाणिज्य संघ, विद्यालयलगायतका स्थानीय निकायसँग समन्वय भएको भए सुनमा सुगन्ध थपिने विश्वास व्यक्त गर्छन् ।कति खेलका खेलाडीले राष्ट्रिय खेलकुदको उद्घाटन र समापन समारोह हेर्नै पाउन्नन् । आठौं राष्ट्रियमा एथ्लेटिक्सजस्तो फादर अफ स्पोर्टसो रूपमा लिइने खेल ती दुवै समारोह हुने रंगशालाभन्दा बाहिर हुँदै छ । नेपालगन्जमा हुने केही खेलका खेलाडीले उद्घाटन र समापनको त्यो अवसर पाउने छन् ।एथ्लेटिक्सलाई दाङ आइपुगेका एपीएफ टोली बुधबार बिहान ट्र्याकमा भेटिँदा खुसी थियो । खुसी यस अर्थमा कि उनीहरू नेपालगन्जको चर्को गर्मी छल्दै छन् । मुख्य खेलस्थल नेपालगन्जको चर्को गर्मीमा खेल्नुपर्ला भनेर चिन्तित उनीहरू त्योभन्दा अलि फरक भूमिमा खेल्दै छन् । यहाँको मौसम ठिक्कको छ । गर्मी छैन । गर्मी आठौं राष्ट्रियको सबैभन्दा बढी उठान भएको विषय हो । त्यसैले उनीहरूले गर्मी छल्दै छन् । त्यो सँगै नयाँ सिन्थेटिक ट्र्याक पाएका छन् । मंगलबार बेलुका यहाँ आइपुगेका थिए उनीहरू बुधबार बिहान अभ्यास गर्न ट्र्याकमा पुगेका थिए ।एपीएफका एथ्लेटिक्स प्रशिक्षक धनीराम चौधरीले विगतमा भन्दा यसपल्ट एपीएफले राम्रो प्रदर्शन गर्न आशा राखेको बताए । उनले भने, ‘विगतमा भन्दा राम्रो प्रदर्शन गर्ने आस छ । नयाँ केटाहरू छन् । उनीहरूको प्रदर्शन पनि राम्रो छ । पुरानाले पनि प्रदर्शन सुधारेका छन् । मध्यम दूरी र जम्पहरूमा हाम्रो पकड हुन्छ भन्ने आशा छ ।’ उनको भनाइमा अर्का प्रशिक्षक सन्तोष श्रेष्ठ पनि सहमत छन् । दुवै प्रशिक्षक पूर्व राष्ट्रिय खेलाडी हुन् । मध्यम दूरीका पूर्व धावक धनीराम एथ्लेटिक्समा पछिल्लो समय रोलमोडल बनेका अजितकुमार यादवका प्रशिक्षक हुन् । सन्तोष हडर्ल्सका राष्ट्रिय च्याम्पियन हुन् । दुवै भन्छन्, ‘आफूहरूले सक्दो रुपमा खेलाडीलाई तयार गरेका छौं ।’अजितले भने आठौं राष्ट्रिय गुमाउने छन् । एसियन जुनियर च्याम्पियनसिपको ३ हजार मिटर दौडका स्वर्णधारी उनी २३ औं एसियन च्याम्पियनसिप खेल्न कतार जाँदै छन् । उनी एपीएफकै खेलाडी हुन् । टोलीलाई अजितको अभाव खडकने प्रशिक्षक चौधरी बताउँछन् । भन्छन्, ‘हामीलाई अजितको अभाव खडकने छ । उनी हाम्रो स्वर्णको सम्भावित खेलाडी हुन् । गेम जुधेकाले हामीले उसलाई गुमाउनुपर्‍यो । पहिलो त राष्ट्रलाई प्राथमिकता दिनुपर्छ ।’ अजितले १५ सय र ५ हजार मिटरका लागि तयारी गर्दै थिए ।इटहरीमा राखेप च्याम्पियनसिपअन्तर्गत भएको ४३ औं राष्ट्रिय एथ्लेटिक्समा यो दुवै इभेन्टमा रजत पदक जितेका थिए । पछिल्लो समय एथ्लेटिक्समा एपीएफ र आर्मीको कडा टक्कर हुँदै आएको छ । इटहरीमा भएको च्याम्पियनसिपमा एपीएफले ७ स्वर्ण, १२ रजत र १३ कास्य पदक जितेको थियो । त्यसमा आर्मी च्याम्पियन भएको हो । ४४ औं राष्ट्रिय संस्करणको रूपमा हुन लागेको आठौं राष्ट्रियको एथ्लेटिक्समा भने एपीएफले २७ खेलाडीलाई प्रतिस्पर्धामा उतार्दै छ ।